b'\n_START_ARTICLE_\nVoja\xc5\xa1ko brezpilotno letalo\n_START_PARAGRAPH_\nVoja\xc5\xa1ka brezpilotna letala so prezpilotni letalniki ali brezpilotniki. So voja\xc5\xa1ka letala brez posadke, ki so namenjena \xc5\xa1irokemu razponu voja\xc5\xa1kih nalog. V prvi vrsti jih vojska uporablja za izvidni\xc5\xa1tvo in nadzor, poleg tega pa tudi za prepoznavanje ciljev, zbiranje podatkov, elektronsko vojskovanje in tudi kot tar\xc4\x8de za treniranje voja\xc5\xa1kih pilotov in protizra\xc4\x8dne obrambe. V grobem se brezpilotna letala delijo na strate\xc5\xa1ka, ki delujejo na velikih vi\xc5\xa1inah, takti\xc4\x8dna, ki delujejo na majhnih vi\xc5\xa1inah in bojna, ki nosijo oboro\xc5\xbeitev._NEWLINE_Prvotno so brezpilotna letala namenjena nalogam, ki so prenaporne ali prenevarne za letala s posadko. Nekatera brezpilotna letala lahko nosijo tudi oro\xc5\xbeje, v angle\xc5\xa1\xc4\x8dini jih ozna\xc4\x8duje kratica UCAV (Unmanned Combat Air Vehicle). Zaenkrat se oro\xc5\xbeje name\xc5\xa1\xc4\x8da na brezpilotna letala, namenjena izvidovanju, v na\xc4\x8drtu pa so tudi namenske verzije, kjer bi bil poudarek na oboro\xc5\xbeitvi._NEWLINE_Prvi brezpilotniki so bili radijsko vodeni, danes pa so vedno bolj osamodjeni. Precej\xc5\xa1en dele\xc5\xbe upravljanja in navigacije prevzemajo samodejni piloti, ki uravnavvajo smeri, hitrosti in vi\xc5\xa1ine ter let po vnaprej programirani poti. Za morebitne popravke naloge ter nadzor nad tipali in oboro\xc5\xbeitvijo skrbijo operaterji v nadzornem centru, ki so z brezpilotnikom povezani preko zmogljivih podatkovnih zvez._NEWLINE_Z razvojem umetne inteligence in izpopolnjenih ra\xc4\x8dunalnikov se trend razvoja brezpilotnih letalnikov giblje v smeri popolne samostojnosti, \xc4\x8dlove\xc5\xa1ko posredovanje pa bi bilo potrebno le za programiranje pred poletom. Med poletom dodatni posegi operaterjev ne bi bili potrebni, saj bi se letalo znalo odlo\xc4\x8dati tudi v nepredvidenih situacijah. Prihodnje razli\xc4\x8dice brezpilotnih letal bodo mogo\xc4\x8de primerne tudi za zra\xc4\x8dno bojevanje, vendar umetna inteligenca na podro\xc4\x8dju zra\xc4\x8dnega bojevanja, kjer je prisotnih mnogo neznank, \xc5\xa1e ni primerljiva s \xc4\x8dlove\xc5\xa1ko posadko. Nekateri analitiki napovedujejo, da bo do \xc5\xa1ir\xc5\xa1e uporabe brezpilotnih letal pri\xc5\xa1lo po letu 2025._NEWLINE__NEWLINE_Zaradi dolo\xc4\x8denih prednosti pred letali s posadko in zmogljivimi senzorji se prilagojena oblika voja\xc5\xa1kih brezpilotnih letal uporablja tudi za civilne namene, kot so ocena \xc5\xa1kode ob naravnih in drugih nesre\xc4\x8dah ter iskanje po\xc5\xa1kodovanih.'